text: रेल मंत्रालय ने भी नक्सल प्रभावित बस्तर क्षेत्र को गुदुम और भानुप्रतापपुर के बीच एक नई रेल लाइन और एक यात्री ट्रेन दिया। नई रेल लाइन का उद्घाटन प्रधानमंत्री मोदी ने किया जबकि यात्री ट्रेन को हरी झंडी दिखाकर रवाना किया। इस उद्घाटन के साथ ही उत्तर बस्तर क्षेत्र रेलवे के मानचित्र पर आ गया है। प्रधानमंत्री मोदी ने यात्री ट्रेन के बारे में बताया कि इस ट्रेन के संचालन की जिम्मेदारी रेल की महिला कर्मचारियों पर है, चालक से लेकर हर स्टाफ इसमें महिलाएं हैं। यह हमारे लिए सौभाग्य की बात है कि हमारी बेटियां इन जंगलों में ट्रेन लेकर जाएंगी। रेल इस क्षेत्र के विकास की गाथा में नया अध्याय जोड़ेगा, जिंदगी में बदलाव लाएगा।